Magnus Heunicke (S), 2025-05-16:
Det vil jeg meget gerne svare på.
Altså, efter sommeren er jo den her sommer, og det tror jeg også ordføreren var med på.
Det er jo sådan, at man regner på og spiller ind, hvor mange penge der skal bruges til hvad, og de to voksende poster – forsvar og klimasikring – er jo noget af det, vi skal have fundet plads til og have fundet et troværdigt og godt svar på, og det er jo sammen med meget andet noget af det, som gør, at Danmark har en triple A-markering.
Vi har tre A'er ud for vores land – det er der mange lande der ikke har – og det er jo enormt vigtigt for vores renter og for vores mulighed for at optage lån og andre gode ting, at der er troværdighed om Danmarks økonomiske politik.
Og det er bl.a. også baseret på, at der er nogle gode, troværdige og store, store planer for, hvordan vores økonomi udarter sig i de kommende mange år.
Jo, det er jo det, det er.
Vi skal i hvert fald sikre os, at hvis man vil bygge ved kysten – og det vil man godt; det kan vi jo se – skal der stilles krav.
Og det er rigtigt – det er jeg fuldstændig enig i – at det er der, der er de store projekter, især fordi det tidligere ofte var industriområder ude ved vandet og ude ved de små havne og de mellemstore havne og også nogle gange de store havne.
Det er der, hvor der er interesse i at få bygget boliger.
Det er jo vidunderligt og skønt, i forhold til hvad det har betydet for mange provinsbyer og også inde i landet, ikke kun i havnebyerne, sådan som det blev nævnt her.
Så det er jo skønt, og det har betydet, at det er et dejligt liv, man kan leve der.
Men vi er nødt til at stille nogle hårde krav.
Når man skal bygge der, skal der stilles krav.
Jeg var i Nyborg og se, hvordan de havde bygget på nogle pæle for netop at være sikker på, at de kan håndtere høj vandstand og de her flere stormfloder i årene fremover.
Og det er noget af det, som vi må lære af, og som vil stille nogle konkrete krav.
Så bliver det dyrere at bygge der, men så kan det også blive stående, når vandet kommer.
Nogle gange har vi debat her i Folketingssalen om, hvorvidt der egentlig sker noget her i salen, og om vi lytter til hinanden.
Dem, der fremfører, at der ikke sker noget, er ikke til stede lige nu her, desværre, for det ville da være helt oplagt for dem at opleve, for det er ikke noget, man lige oplever så tit, det her.
Vi prøver i hvert fald at gøre, hvad vi kan for at lytte til hinanden og prøve at komme hinanden i møde og måske endda også prøve at blive enige.
Så det må vi forsøge.
Til det konkrete spørgsmål fra hr. Torsten Gejl vil jeg sige, at faktisk har jeg – efter hvad jeg har noteret fra den debat, jeg har fulgt med i i løbet af de seneste timer her – mødtes med alle og har inviteret dem.
Det er jo et stort privilegium enten som folketingsmedlem eller som minister, at det tit er sådan, at når man ringer eller får skrevet til nogle af de førende eksperter, vil de gerne komme ind på ens kontor og redegøre for deres syn og deres anbefalinger.
Det gør jeg meget brug af, og det ved jeg at mange partier – jeg tror næsten alle ordførere – også gør brug af.
Jeg har faktisk på mit kontor haft, tror jeg, samtlige af de eksperter, der har været nævnt i dag.
De har været på mit kontor for nylig til en grundig debat om, hvordan de ser problemstillingen, og hvad deres anbefaling er.
Det skal vi jo sikre ikke kun bliver sådan fra tue til tue, men at det bliver noget, hvor vi får sikret, at vi får samlet den viden ind, så vi kan træffe beslutninger på et så oplyst grundlag som muligt.